തൊഴിലാളികളെ കബളിപ്പിച്ച് 20,000 രൂപ കവര്ന്നു കരുവാരകുണ്ട്: എന്ജിനിയറാണന്ന വ്യാജേന നിര്മാണം നടക്കുന്ന വീട്ടിലെത്തി രാജസ്ഥാന് സ്വദേശികളായ തൊഴിലാളികളുടെ ഇരുപതിനായിരം രൂപ കവര്ന്നതായി പരാതി. തുവൂര് തെക്കുംപുറത്ത് കഴിഞ്ഞ ദിവസം ഉച്ചയ്ക്കാണ് സംഭവം. തൊഴിലുടമ കോട്ടയില് നൗഷാദ് നല്കിയ പരാതിയില് കരുവാരകുണ്ട് പോലീസ് കേസെടുത്ത് അന്വേഷണം ആരംഭിച്ചു. തിങ്കളാഴ്ച്ച ഉച്ചയ്ക്ക് രണ്ടിനു സ്കൂട്ടറിലെത്തിയ അപരിചിതരായ രണ്ടു യുവാക്കളാണ് തെക്കുംപുറത്ത് നിര്മാണം നടന്നുകൊണ്ടിരിക്കുന്ന വീട്ടിലെത്തിയത്. യുവാക്കളിലൊരാള് എന്ജിനിയറാണെന്നും വീടിന്റെ പ്രവൃത്തി കാണുകയാണ് ലക്ഷ്യമെന്നും സ്ഥലത്തുണ്ടായിരുന്നവരെ ധരിപ്പിച്ച് അകത്തു കയറി. തുടര്ന്നു ടൈല് ജോലി ചെയ്യുകയായിരുന്ന രാജസ്ഥാന് സ്വദേശികളുടെ ഉൗരിയിട്ട ഷര്ട്ടിന്റെ പോക്കറ്റില് നിന്നു പണമെടുത്തു കടന്നു കളയുകയാണുണ്ടായതെന്നു തൊഴിലുടമയായ കോട്ടയില് നൗഷാദ് പോലീസിനു നല്കിയ പരാതിയില് പറയുന്നു. തൊഴിലാളികളില് ഒരാള്ക്കു നാട്ടില് പോകേണ്ടതിനാല് അധികം പണം കൊടുത്തിരുന്നതായും നൗഷാദ് പറഞ്ഞു. തെക്കുംപുറം മേഖലയില് സമാന രീതിയിലുള്ള മോഷണവും തട്ടിപ്പും വ്യാപകമാണെന്ന പരാതികള് ഉയരുന്നുണ്ട്. ഒന്നര മാസം മുന്പു തെക്കുംപുറം ജുമാ മസ്ജിദില് കയറിയ മോഷ്ടാക്കള് ഇമാമിന്റെ പണം കവര്ന്നിരുന്നു. ദിവസങ്ങള്ക്ക് മുന്പു റോഡരികില് നിര്ത്തിയിട്ട പള്സര് ബൈക്കും മോഷണം പോയിരുന്നു.